วิตกเศรษฐกิจโลกชะลอตัวฉุดตลาดหุ้นยุโรปปิดร่วง
ตลาดหุ้นยุโรปปิดร่วงลงเมื่อคืนนี้ (24 ส.ค.) เนื่องจากกระแสความวิตกกังวลเกี่ยวกับการชะลอตัวของเศรษฐกิจทั่วโลก รวมถึงเศรษฐกิจจีนและสหรัฐ ได้จุดปะทุให้เกิดแรงเทขายในตลาดหุ้นทั่วโลก
25 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 5.3% ปิด (24 ส.ค.) ที่ 342.01 จุด, ดัชนี CAC-40 ตลาดหุ้นฝรั่งเศสปิดที่ 4,383.46 จุด ร่วงลง 247.53 จุด หรือ -5.35%, ดัชนี DAX ตลาดหุ้นเยอรมันปิดที่ 9,648.43 จุด ดิ่งลง 476.09 จุด หรือ -4.70% และดัชนี FTSE 100 ตลาดหุ้นลอนดอนปิดที่ 5,898.87 จุด ร่วงลง 288.78 จุด หรือ -4.67%
ตลาดหุ้นยุโรปได้รับแรงกดดันจากการร่วงลงของตลาดหุ้นทั่วโลก โดยเฉพาะตลาดหุ้นจีนที่ดิ่งลงไปกว่า 8% เมื่อวานนี้ เนื่องจากนักลงทุนขาดความเชื่อมั่นแม้มีรายงานว่า ทางการจีนเปิดทางให้กองทุนบำเหน็จบำนาญสามารถลงทุนในตลาดหุ้นได้ก็ตาม
ทั้งนี้ คณะรัฐมนตรีของจีนได้เผยแพร่แนวทางปฏิบัติขั้นสุดท้ายว่าด้วยการลงทุนสำหรับกองทุนบำเหน็จบำนาญขนาดใหญ่ของประเทศ ซึ่งจะเปิดทางให้กองทุนเข้าลงทุนในผลิตภัณฑ์ที่มีความเสี่ยงมากขึ้น และกระจายการลงทุนอย่างหลากหลายมากขึ้น
นอกจากนี้ ตลาดยังได้รับแรงกดดันจากข้อมูลเศรษฐกิจที่อ่อนแอของสหรัฐและจีน โดยมาร์กิต ซึ่งเป็นบริษัทสำรวจข้อมูลทางการเงิน เปิดเผยว่า ภาคการผลิตของสหรัฐมีการขยายตัวต่ำสุดในรอบเกือบ 2 ปีในเดือนส.ค. ขณะที่ดัชนี PMI ภาคการผลิตเบื้องต้นของจีนในเดือนส.ค. ซึ่งมาร์กิตจัดทำร่วมกันไคซิน อยู่ที่ระดับ 47.1 ลดลงเมื่อเทียบกับเดือนก.ค.ที่ระดับ 47.8